paragraph_text: Otvaranje je kao što je to i uobičajeno na Olimpijskim igrama bilo spektakularno, uz sudjelovanje brojnih međunarodno priznatih umjetnika, poput islandske pjevačice Björk. Defile 202 nacije sudionice je bio organiziran prema redoslijedu grčkog alfabeta. S obzirom na to da je uobičajeno da defile otvaraju športaši iz Grčke, a zatvaraju športaši domaćina, ovaj put je odlučeno da defile započne samo grčkom zastavom, a da grčki športaši uđu na stadion posljednji. Također, stara tradicija da Olimpijski plamen putuje iz Grčke prema zemlji domaćinu Igara ovaj put je modificirana tako da je baklja nakon ceremonije paljenja napravila obilazak po svijetu i onda se vratila na početak.